
ЗАПИСНИК
о раду 87. седнице Oпштинског већа општине Топола, одржане дана 12.06.2026. године (петак), са почетком у 1000  часова у скупштинској сали општине Топола.

Седници присуствују:

· Јасна Вуковић, председник Опшинског већа,
· Јелена Јовановић, заменик председника Општинског већа,
· Чланови Општинског већа: Момчило Васиљевић, Радослав Станковић, др Горан Ђорђевић, Данијела Дамњановић и Саша Обрадовић,
· Драган Манојловић, помоћник председника општине, 
· Милена Симић, општински правобранилац,
· Маријана Андрић, главни урбаниста,
· Ђорђе Глигоријевић, секретар Скупштине општине,
· Jасна Миљковић, руководилац Одељења за буџет, финансије, привреду и друштвене делатности,
· Мирјана Ћирић, саветник за послове јавних набавки,
· Радослав Матић, саветник за послове за пољопривреду, шумарство, водопривреду и туризам,
· Виолета Говедарица, сарадник за комуналне, имовинско-правне и стамбене послове,
· Весна Павловић Костић, саветник за послове саобраћаја,
· Станица Благојевић Плавшић, комунални инспектор и инспектор заштите животне средине,
· Ивана Радовић, законски заступник ДОО „Агенција за рурални развој општине Топола“, Топола,
· Маријана Вујичић, в.д.директор ЈКСП „Топола“ Топола,
· Далибор Коцић, директор за техничке послове ЈКСП „Топола“ Топола,
· Марина Благојевић, запослена у Библиотеци „Радоје Домановић“ Топола,
· Урош Николић, представник ФК „Младост“ Јеленац,
Записник води Љиљана Милетић, радник Општинске управе општине Топола.

Седницом Општинског већа председава Јасна Вуковић, председник Општинског већа.
Председавајућа је поздравила све присутне, констатовала да постоји кворум за рад и одлучивање и отворила 87. седницу Општинског већа.
Усвајање Записника о раду 81.-83. седнице Општинског већа оштине Топола

Пошто дискусије није било, једногласно су појединачно усвојени Записници о раду 81., 82. и 83. седнице Општинског већа општине Топола, као у материјалу.

Председавајућа је предложила да се дневни ред допуни тачкама: 
· Разматрање захтева старешине храма Рођење Пресвете Богородице у Тополи за хитно поступање ради заштите јавног реда, безбедности грађана, права својине и туристичког угледа општине Топола,
· Разматрање молбе ФК „Младост“ Јеленац за одобравање додатних средстава за инвестиције у инфраструктуру,
· Разматрање захтева заменика председника општине Топола за одобрење коришћења службеног возила,
        које би се разматрале пре појединачних финансијских захтева.
Момчило Васиљевић: мислим да нешто не радимо како треба, a прихватам сваку критику. На једном од прошлих Већа, донели смо неки закључак да се испита ситуација са сељацима у Клоки, у вези тужби. Рок је био неких 10-15 дана да добијемо повратну информацију. Зашто то није стављенo у дневни ред? Да ли ћемо да платимо или да иду тужбени захтев? Шта се догађа? Били су велики износи у питању. Речено је да су суђења у јуну, а немамо информацију.

Милена Симић: оно што је остало по закључку, било је да се организује састанак са председником МЗ Клока, а обавезали смо Данијелу за то. На том састанку бих се ја појавила да објасним мештанима. Након тога ме нико ништа није обавештавао даље. Прва рочишта крећу за две недеље, крајем месеца.
Данијела Дамњановић: ја сам покушала да добијем председника Савета МЗ Клока, али ми се није јавио. С друге стране, посаветовала сам се са председником Скупштине општине Драганом Јовановићем који је рекао да то не иде тако, него да ће се звати појединачно. Мени није никакав проблем да ја опет позовем, чак и да одем у Клоку да се договорим са човеком. Не бежим од тога, али човек неће да се јави на телефон. Ја ћу данас још једном да га позовем, а ако се не јави отићи ћу код њега кући, даћу му списак и заказати овде састанак.
Једногласно је усвојен предлог за допуну дневног реда.

Једногласно је у целости усвојен
Д Н Е В Н И   Р Е Д
1. Разматрање нацрта Одлуке о снабдевању водом за пиће, пречишћавање и одвођење атмосферских и отпадних вода,

2. Разматрање нацрта Одлуке о јавној расвети,

3. Разматрање предлога Одлуке о расподели подстицајних средстава регистрованим пољопривредним газдинствима са територије општине Топола из буџета општине Топола за 2026. годину,

4. Разматрање предлога Одлуке о расподели подстицајних средстава регистрованим пољопривредним газдинствима са територије општине Топола из буџета општине Топола за 2026. годину,

5. Разматрање предлога Решења о образовању Комисије за израду предлога Годишњег програма заштите, уређења и коришћења пољопривредног земљишта за територију општине Топола за 2027. годину,

6. Упознавање са Обавештењем ЈКСП „Топола“ о немању услова за даље привремено депоновање отпада на парцелу к.п. бр. 2597/2 КО Топола село,

7. Разматрање Обавештења Комисије за праћење уговора за реализацију пројекта „Реконструкција пешачке зоне са партерним уређењем у улици Булевар краља Александра I у Тополи,

8. Разматрање захтева саветника за послове јавних набавки за давање сагласности за реконструкцију котларнице на објекту ОШ „Милутин Јеленић“ Горња Трнава,

9. Разматрање захтева Библиотеке „Радоје Домановић“ Топола за додатна средства,

10. Разматрање захтева Културног центра Топола за додатна средства,

11. Разматрање захтева Туристичке организације „Опленац“ Топола за додатна средства,

12. Разматрање захтева ОШ „Сестре Радовић“ Белосавци за финансијска средства за исплату солидарне помоћи,

13. Разматрање захтева ОШ „Карађорђе“ Топола за финансијска средства за исплату солидарне помоћи,

14. Разматрање захтева председника Савета МЗ Горович за доделу каменог агрегата за санацију локалних путева у МЗ Горович,

15. Разматрање захтева председника Савета МЗ Жабаре за насипање путева и доделу пропуста,

16. Разматрање захтева председника Савета МЗ Божурња за одобрење радова  на каналисању атмосферских вода у селу Божурња,

17. Разматрање захтева председника Савета МЗ Божурња за замену пропуста,

18. Разматрање захтева председника Савета МЗ Доња Трешњевица за доделу пропуста,

19. Разматрање захтева председника Савета МЗ Јеленац за доделу грађевинске машине – ваљак,

20. Разматрање захтева председника Савета МЗ Митровчић за рад грађевинске машине на чишћењу корита реке Каменице,

21. Разматрање захтева Стевановић Драгослава из Загорице за уређење пута,

22. Разматрање захтева Кузмановић Јелене из Тополе за давање сагласности да се њеном сину дозволи пријава становања у згради у власништву општине Топола,

23. Разматрање захтева Николић Радоја из Наталинаца за решавање проблема изливања фекалија,

24. Разматрање захтева Петровић Гордане и других грађана из Загорице за омеђавање пута у МЗ Загорица,

25. Разматрање захтева предузећа „Арбаг“ доо Аранђеловац за добијање у закуп к.п. бр. 2605/2, 2605/3 и 2597/2 КО Топола село, у потесу Торови,

26. Разматрање захтева „Беаз плус“ доо Аранђеловац за омеђавање дела пута к.п. бр. 1887 КО Липовац и одобрење за санацију,

27. Разматрање захтева Борисављевић Мице из Наталинаца за накнаду штете због повреде на јавној површини,
28. Разматрање захтева старешине храма Рођење Пресвете Богородице у Тополи за хитно поступање ради заштите јавног реда, безбедности грађана, права својине и туристичког угледа општине Топола,
29. Разматрање молбе ФК „Младост“ Јеленац за одобравање додатних средстава за инвестиције у инфраструктуру,
30. Разматрање захтева заменика председника општине Топола за одобрење коришћења службеног возила,
31. Разматрање појединачних захтева за лечење:

· Станисављевић Миливоје из Горње Шаторње,

· Бериша Фарија из Топола село,

· Цољи Севдија из Топола село,

· Сремчевић Зоран из Жабара,

32. Разно.
На предлог председавајуће, обједињено је разматрање 1. и 2. тачке дневног реда.

Прва тачка дневног реда- Разматрање нацрта Одлуке о снабдевању водом за пиће, пречишћавање и одвођење атмосферских и отпадних вода
Друга тачка дневног реда- Разматрање нацрта Одлуке о јавној расвети
Станица Б. Плавшић: ми смо у 2022. години имали редован инспекцијски надзор од стране републичког комуналног инспектора Министарства грађевинарства, саобраћаја и инфраструктуре. Предмет инспекцијског надзора је контрола Одлуке о водоводу и канализацији и Одлуке о јавном осветљењу и кишној канализацији, које су сада на снази. Приликом прегледа уочене су неке неправилности, да нису одлуке усклађене са Законом о комуналним делатностима, тј. да мора терминологија да се усклади са Законом. Не може да буде Одлука о водоводу и канализацији, него мора да буде терминологија назива одлуке као што је дато у материјалу - Одлука о снабдевању водом за пиће, пречишћавање и одвођење атмосферских и отпадних вода. Такође, не може да буде Одлука о јавној расвети, него мора да буде терминологија - Одлука о обезбеђувању јавног осветљења. Не може да буде Одлука о кишној канализацији, која је била обухваћена првом одлуком и примењивала се од 2022. године, као до сада и наложено је решењем да се то измени. Начелница и ја смо урадили те одлуке, допунили смо мало, изменили и ускладили са законом, у складу са траженим. 

Председавајућа: Имали смо инспекцијски надзор за више одлука. Већину тих одлука смо већ усвојили на Скупштини, остале су још ове две. Успели смо да нам се не пишу неке казнене мере, уз обећање да ћемо то благовремено урадити, што управо и радимо. Углавном је то терминолошки прилагођено законима.

Маријана Вујичић: кроз Одлуку једна ствар није спроведена, а то је да јавна расвета од 2024. године није више код комуналног предузећа, него код општине, а у одлуци пише да је поверена ЈКСП. Нема потребе за тим, да не би било проблема са буџетом. 
Јасна Миљковић: ми од почетка `24. године никаква средства нисмо преносили комуналном, што се тиче те врсте делатности, јер тада смо били добили нека велика средства, на рачун извршења буџета од Министарства државне управе и локалне самоуправе за јавно осветљење за подручје општине Топола и онда је целокупан тај поступак јавне набавке спроводила општина Топола. Ту је било и неко наше учешће. Тај пројекат је реализован и од тада то ништа не иде преко ЈКСП. Та делатност одржавања јавне расвете је преко јавног приватног партнерства поверена фирми „Електроенерџи“ и трајаће још неколико година, а зановљавање јавне расвете од 2024. године је све радила општина Топола. Можда би у том делу, у члану 3 требало нешто да се измени, јер јавну расвету ради општина. Целокупним послом је координирао запослени у ЈКСП, кроз неку врсту надзора.
Сања Јевтић: не може општина Топола да буде вршилац комуналне делатности.

Виолета Говедарица: Закон о комуналним делатностима предвиђа комуналну делатност одржавања јавне расвете. Тај Закон каже да је јединица локалне самоуправе дужна да ту услугу обезбеди или путем јавно-приватног партнерства или директним поверавањем од стране Скупштине општине предузећу или установи чији је оснивач. Закон о локалној самоуправи каже да смо ми дужни да обезбедимо одржавање сваке комуналне услуге, па и одржавање јавне расвете, тако да ће вероватно републички комунални инспектор да нам стави примедбу да поверимо неком ту делатност, јер ми не можемо да је вршимо. Можемо привремено кроз те тендере, али ће нам опет републичка инспекција напложити да ми морамо или кроз јавно-приватно партнерство или директно поверавати. „Електоренерџи“ је само за затечено стање тада заменио постојећу расвету, односно уместо живиних сијалица поставио ЛЕД расвету. Нова расвета је ствар онога коме је поверена делатност.

  Председавајућа: разјаснили смо недоумицу. Предлажем да усвојимо као што су начелница и комунални инспектор урадили, а ако евентуално и буде неких примедби, вратиће нам се на дораду.

После завршене дискусије, једногласно је утврђен предлог Одлуке о снабдевању водом за пиће, пречишћавање и одвођење атмосферских и отпадних вода, као у материјалу.

Такође, на основу 6 гласова „за“ и 1 гласа „уздржан“ (Момчило Васиљевић), утврђен је предлог Одлуке о јавној расвети, као у материјалу. 

На предлог председавајуће, обједињено је разматрање 3. и 4. тачке дневног реда.

Трећа тачка дневног реда- Разматрање предлога Одлуке о расподели подстицајних средстава регистрованим пољопривредним газдинствима са територије општине Топола из буџета општине Топола за 2026. годину
Четврта тачка дневног реда- Разматрање предлога Одлуке о расподели подстицајних средстава регистрованим пољопривредним газдинствима са територије општине Топола из буџета општине Топола за 2026. годину
Ивана Радовић: ове две одлуке се односе на расподелу подстицајних средстава. Прва одлука се тиче мере репродуктивног материјала за вештачко осемењавање, где имамо 115 захтева и износ од 2.396.000,00 динара. Друга мера се односи на набавку сточне хране за увећање стада из сопственог запата, где имамо 876.000,00 за 34 захтева. То су све од прошле године захтеви, који се сада исплаћују. 

На напомену Момчила Васиљевића да се доста пољопривредника жали да није исплаћена премија, Јасна Миљковић је рекла да се кренуло са тим и да се исплаћује сукцесивно,у складу са приливом буџетских прихода.

После завршене дискусије, једногласно је донета Одлука о расподели подстицајних средстава регистрованим пољопривредним газдинствима са територије општине Топола из буџета општине Топола за 2026. годину, као што је предложено. 
Такође, једногласно је донета Одлука о расподели подстицајних средстава регистрованим пољопривредним газдинствима са територије општине Топола из буџета општине Топола за 2026. годину, као што је предложено. 
Пета тачка дневног реда- Разматрање предлога Решења о образовању Комисије за израду предлога Годишњег програма заштите, уређења и коришћења пољопривредног земљишта за територију општине Топола за 2027. годину
Радослав Матић: ова Комисија већ функционише више година, само је сваке године обнављамо. Треба да се именује, зато што до краја јуна мора да се распише јавни позив за бесплатно коришћење државног земљишта и за право пречег закупа. Имате предлоге чланова у материјалу.
Пошто дискусије није било, једногласно је донето Решење о образовању Комисије за израду предлога Годишњег програма заштите, уређења и коришћења пољопривредног земљишта за територију општине Топола за 2027. годину, као у материјалу. 
Шеста тачка дневног реда- Упознавање са Обавештењем ЈКСП „Топола“ о немању услова за даље привремено депоновање отпада на парцелу к.п. бр. 2597/2 КО Топола село 

Маријана Вујичић: ми смо закључцима Општинског већа из 2025. и 2026. године донели одлуку да привремено одлажемо отпад на наведену парцелу. То је парцела мајдана, иза депоније која је санирана. Тада је била идеја да то буде привремено и да очистимо тај мајдан. Међутим, расписана је била набавка, била је велика количина отпада, нешто смо извезли, нешто нисмо, тако да се смеће нагомилало и скоро дошло до Рециклажног центра. Намера је била да се ово папиролошки спроведе, да сви будемо упућени каква је ту ситуација и шта морамо да радимо. Ми смо раписали набавку за утовар, превоз и депоновање отпада на основу Ценовника који је усвојен за варош Тополу, да ми вршимо сад ту услугу. Колико сам упућена, и општина је расписала набавку за утовар и одвоз на регионалну депонију, па се надам да ћемо ускоро овај проблем решити, али дефинитивно доле у овом тренутку имамо проблем, јер су стварно све парцеле попуњене и јако је тежак прилаз. Нешто смо ми успели да распланирамо, нешто смо и очистили, али отпада има стварно много и долази свакодневно.
Председавајућа: још док је трајало одвожење отпада са те парцеле, ми смо расписали јавну набавку, јер смо знали да неће бити довољно то што смо анексом одвојили средстава. Међутим, на тај јавни позив јавио се само један понуђач, са ценом већом од оних средстава које смо ми понудили и морала је да се обустави та набавка и да се крене у нову. У току је и та, али морамо испоштовати процедуре, па када стигну и једна и друга, надам се да ћемо моћи бржим темпом да то очистимо и да се нормално уђе у функционисање.

На питање Јелене Јовановић каква је разлика у јавној набавци за депоновање код општине и код ЈКСП и колики је укупан износ, Маријана Вујичић је одговорила да је код општине расписан део набавке за утовар и одвоз већ постојећег отпада, а код нас утовар отпада текућег који довозимо, превоз и депоновање на регионалну депонију, да је набавка иста, али да не вози ЈКСП, да набавка код ЈКСП треба да крене од 1. јула, од када Ценовник ступа на снагу, а доле је парцела већ затрпана и да ми морамо да одвозимо и текући отпад и стари отпад који је доле налегерован, да би се те парцеле очистиле. Вредности обе јавне набавке су по скоро 10.000.000,00 динара.
На питање Момчила Васиљевића хоће ли тај отпад да се мери, Маријана Вујичић је одговорила да се све мери код нас и одговорно тврди да је свако возило које је отишло на регионалну депонију премерено и за свако постоје мерни листови.
На питање Момчила Васиљевића шта се дешава са предлогом да у Наталинцима буде претоварна станица, председавајућа је одговорила да за то још увек нисмо добили сагласност.

Виолета Говедарица: што се тиче закључка Већа да се обратимо захтевом за сагласност да привремено депонујемо комунални отпад на парцели у Наталинцима, од Дирекције за имовину РС добили смо одговор да се обратимо Министарству пољопривреде и Министарству заштите животне средине. Да бисмо се ми обратили њима, потребно је процедуру испоштовати, техничко-планска документација мора да се донесе и да се пошање да ће ту бити тзв. трансфдер станица. Давање сагласности да се на пољопривредном земљишту у својини РС истовара комунални отпад, то просто не може. И онда када се доносило, претпоставили смо да званичну сагласност не можемо добити. Парцелу на којој се тренутно одлаже комунални отпад из вароши и где се тренутно врши претовар, морамо да средимо и да донесемо коначан закључак која ће то парцела бити. Што се тиче других парцела, постоје неке друге у оптицају, али се о томе мора разговарати. Најбоља замисао је да то буде на постојећој, где већ постоје неке депоније. Од неких евентуалних парцела, ниједна се не чини баш адекватна, али свакако мора Просторним планом да се предвиди. Не може нигде илегално да се ради, јер то има статус дивље депоније. Мора пажљиво да се приступи том проблему.
Маријана Андрић: ништа не може да се ради без планског основа и планског документа. Постоје неки кораци који се раде пре. Сада радимо Просторни план и у њему могу да се обележе парцеле које би биле погодне за то. Надлежно министарство мода да да своје услове и своју сагласност. Та планска документација је на нивоу Плана детаљне регулације.
Виолета Говедарица: то је врло осетљиво питање. Може и на приватној парцели. Ако ми то желимо, као локална самоуправа, ми морамо сами да кажемо да ћемо тај део девастирати, у смислу што ћемо ту да поставимо будућу трансфер станицу и на неки начин узурпирамо стотине метара около са комуналним отпадом у наредним деценијама. Битно је да се одреди намена кроз плански документ. Постојеће парцеле ми имамо нешто у јавној својини, али географски не одговарају или је површина неоговарајућа. Не можемо никад да добијемо сагласност где је речно подручје, као што је то у Наталинцима. Све што будемо доносили у вези одлагања отпада, а од 1. јула и ЈКСП улази, све је привременог карактера и као такво треба и ми да дефиништемо испред овог органа.
Маријана Вујичић: свакако морамо да направимо локацију за ту претоварну станицу и да имамо акт о томе. За ову парцелу о којој тренутно причамо, која је као мајдан, ми смо већ на једном Већа, прошле/претпрошле године, донели закључак, та парцела је иза парцеле која је санирана. Са леве стране од улаза имамо Рециклажни центар, а са десне стране је депонија која је санирана. Поред Рециклажног центра води пут у тај мајдан, а сад је попуњен мајдан и простор до Рециклажног центра. Тада је донет закључак да се ове парцеле испред очисте и да се тај отпад у тај мајдан претовари у том тренутку, а онда кад набавка прође, из тог мајдана да покупимо тај отпад и да возимо на регионалну депонију. Динамика радова је била спорија у односу на превоз отпада, више је долазило отпада него што су они превозили, па се нагомилало. Ухватили смо неки ритам, успели смо нешто да очистимо и сад са овим смо опет направили вакум и опет смо изашли из ове парцеле. То би требало да очистимо и да се некако вратимо ту. Не знам колико је ова парцела 2597/2 уопште пригодна за претоварну станицу, јер је то рупа и ту не може да се направи тај плато где би се ставили аброли и где би се окретала возила. Мора да се и на терену усклади са пројектом санације депоније, да случајно не уђемо у парцелу која је ушла у санацију, а све се једно са другим граничи. Чињеница је да ово морамо да очистимо и извеземо. Надам се да ћемо са нашом набавком постојећи отпад да одвозимо, да се не лагерује, а да са овом другом можемо ово што се до сада натоварило да извеземо и очистимо, да не будемо у проблему.
Јелена Јовановић: претпостављам да, када се бирала парцела, нико није водио рачуна колико то утиче на животну средину. Све контаминирамо одлагањем отпада. Шта је са парцелом на коју сада одлажемо? Колико смо средстава издвајали за то у току прошле године?
Маријана Вујичић: теоретски, ту не би требао уопште да постоји отпад. Теоретски, чим се отпад истовари, утоваривач одмах утовари, напуни аброле и то се вози. Међутим, у пракси то мало буде проблематично. Дешава се да касне превозници, да се касни са набавком, а ми отпад морамо да возимо сваки дан и онда се он лагерује.
Виолета Говедарица: када се доносила одлука о одређивању ове парцеле за истовар отпада, није консултовано наше одељење.

Јасна Миљковић: прошле године је издвојено око 10.000.000,00 за превоз отпада. То је за само пар месеци, јер се брзо истроше та средства. И ове године исто је толико било, а уговор је истрошен. 

Драган Манојловић: с обзиром да су две јавне набавке расписане, а слажем се да је неопходно да се смеће одвози, да ли ћемо моћи да покријемо средствима, јер је и једна и друга набавка по 9.500.000,00 динара?
Јасна Миљковић: ЈКСП је повећао своје цене, усвојен им је Ценовник и они ће из тих средстава покрити своју набавку. Буџет општине неће бити оптерећен са том њиховом набавком. Што се тиче општине, лимитиран је буџет и нисам сигурна да ћемо моћи покрити јавну набавку, немамо средстава.

Седма тачка дневног реда- Разматрање Обавештења Комисије за праћење уговора за реализацију пројекта „Реконструкција пешачке зоне са партерним уређењем у улици Булевар краља Александра I у Тополи“
Маријана Андрић: нама се писмено обратила Радмила Чукић, надзор, о потреби да се укину два такси места у Булевару краља Александра I у Тополи, у делу код суда, где имамо објекат број 15 који је угрожен. Да би се извршила стабилизација терена у том делу са изградњом потпорног зида, та два такси места онемогућавају то и нужно је да се они укину, а она се и не користе као такси стајалиште, како бисмо могли да уредимо тротоар у том делу како треба. Измена ће се извршити у пројектоно-техничкој документацији кроз пројекат изведеног стања за саобраћајну сигнализацију.
Ђорђе Глигоријевић: потребно је да се уради измена постојеће Одлуке о такси стајалиштима, да дође на Веће, а доноси је Скупштина.
Председавајћа: сагледаће се и остала такси стајалишта, утврдиће се која се више не користе и укинуће се. Начелник Општинске управе ће формирати комисију која ће сагледати стање на терену и на неком од наредних Већа даће се предлог измене Одлуке.

После завршене дискусије, једногласно је донет Закључак којим се прихвата обавештење Комисије за праћење уговора за реализацију пројекта „Реконструкција пешачке зоне са партерним уређењем у улици Булевар краља Александра I у Тополи“ о потреби за укидањем два такси места у улици Булевар краља Александра I у Тополи и задужује начелник Општинске управе да образује комисију која ће извршити анализу постојећих такси стајалишта на територији општине Топола, утврдити потребу за укидањем постојећих, односно одређивањем нових такси стајалишта, те сачини и достави Општинском већу предлог измена и допуна важећег акта којим су одређена такси стајалишта, ради даљег поступања и одлучивања.
Осма тачка дневног реда- Разматрање захтева саветника за послове јавних набавки за давање сагласности за реконструкцију котларнице на објекту ОШ „Милутин Јеленић“ Горња Трнава
Мирјана Ћирић: ми смо крајем 2024. године добили средства за реконструкцију котларнице у ОШ „Милутин Јеленић“. Спроведена је јавна набавка и у фебруару 2025. године закљућен уговор са предузећем „Интерклима“ из Врњачке Бање. Међутим, када су требали да се уведу у посао, схватило се да пројекат какав је послат Министарству захтева хидрантску мрежу и решење о сагласности противпожараца на такву хидрантску мрежу. С обзиром да школа то није имала, уз сагласност Министарства, приступили смо измени пројекта. То је трајало годину и по дана. Сагласности су добијене од МУП-а и од противпожараца за коришћење хидрантске мреже и сада можемо да их уведемо у посао. Предмер је измењен, Министарство је упознато, дозволили су нам и временско анексирање уговора до краја септембра, само треба ових додатних 52.000,00. Та средства су већ обезбеђена и пренета у буџет за 2026. Недостају учешће од 1.000.000,00 динара од општине и средства за надзор. Урадиће се анекс са Министарством и анекс са извођачем и увешћемо их у посао.
У 10,40 часова седницу Општинског већа је накратно напустила председник Јасна Вуковић, тако да је председавање преузела Јелена Јовановић, заменик председника Општинског већа.

Јасна Миљковић: остала су та средства Министрства у буџету општине, 4.863.682,00. Пошто није пројекат кренуо у реализацију, ми смо сада скинули наше учешће, да би се уклопили у лимите Министарства финансија. Ако се анексира уговор, надам се да ћемо успети да обезбедимо и та средства сопственог учешћа у неком наредном периоду.
После завршене дискусије, једногласно је донет Закључак којим се прихвата у начелу захтев саветника за послове јавних набавки за средства за давање сагласности за реконструкцију котларнице на објекту ОШ „Милутин Јеленић“ Горња Трнава и обавезује Одељење за буџет, финансије, привреду и друштвене делатности да обезбеди наведена средства у складу са буџетским могућностима у току 2026. године.
Девета тачка дневног реда- Разматрање захтева Библиотеке „Радоје Домановић“ Топола за додатна средства
Момчило Васиљевић: ја нећу гласати ни за један ПП уговор више. Треба стати са тим или наћи модус да се приме у стални радни однос или нека направе прерасподелу својих обавеза. Мислим да наш буџет је угрожен са свих страна.

Јелена Јовановић: ја сам потпуно другог става, јер у појединим моментима нам треба „радна снага“. То понекад може да се предвиди, понекад не. Постоје реалне потребе, а не постоји могућност да се запосле за стално. Те девојке изађу у сусрет, као помоћ, код свих манифестација које се организују и кад год треба.
После завршене дискусије, на основу 5 гласова „за“ и 1 гласа „против“ (Момило Васиљевић), донет је Закључак којим се прихвата захтев Библиотеке „Радоје Домановић“ Топола за средства за потребе обављања привремених и повремених послова на период од три месеца за једног радника, у износу од 267.200,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Десета тачка дневног реда- Разматрање захтева Културног центра Топола за додатна средства
Пошто дискусије није било, на основу 5 гласова „за“ и 1 гласа „против“ (Момило Васиљевић), донет је Закључак којим се прихвата захтев Културног центра Топола за средства за потребе обављања привремених и повремених послова на период од два месеца за два ангажована лица, у износу од 323.800,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Једанаеста тачка дневног реда- Разматрање захтева Туристичке организације „Опленац“ Топола за додатна средства
Пошто дискусије није било, на основу 5 гласова „за“ и 1 гласа „против“ (Момило Васиљевић), донет је Закључак којим се прихвата захтев Туристичке организације „Опленац“ Топола за средства за потребе обављања привремених и повремених послова на период од једног месеца за једно ангажовано лице, у износу од 82.133,00 динара, а средства ће се обезбедити стварањем билансног простора у оквиру Одлуке о буџету општине Топола за 2026. годину.
Дванаеста тачка дневног реда- Разматрање захтева ОШ „Сестре Радовић“ Белосавци за финансијска средства за исплату солидарне помоћи
Јасна Миљковић: солидарне помоћи нисмо успели да укључимо у нацрт ребаланса. Тако смо разговарали са Министарством финансија, а послали смо и допис Министарству државне управе и локалне самоуправе и комисији Министарства просвете мало да нам разјасне ту тему, још почетком маја, а немамо још одговор. Предлоажем да се ово прихвати у начелу, а исплатиће се када се стекну буџетске могућности. Рок за застаревање оваквих ствари је три године, па би можда могли да потпишемо неки споразум са њима, да то буде исплаћено ако не до краја године, онда у првом кварталу 2027. године. Масовно се подносе ти захтеви. И у Министарству кажу да се за сваку ситницу обраћају општинама. Само код ОШ „Карађорђе“, тренутно ти захтеви превазилазе 1.000.000,00 динара, а до краја године ко зна колико ће бити. Ситуација је тешка, али Република је донела тај закон и он мора да се поштује. Школе су прихватиле те споразуме и за захтеве из 2025., па смо измирили у првом кварталу 2026. године. Нећемо остати ником дужни.
Јелена Јовановић: морам да кажем да смо ми морали да умањимо буџет, онако како је Министарство финансија рекло, па чак смо и тај део доводили у питање, као и многе друге делове. Слажем се са предлогом да у начелу прихватимо, а да исплату оставимо за 2027. годину.
После завршене дискусије, једногласно је донет Закључак којим се прихвата у начелу захтев ОШ „Сестре Радовић“ Белосавци за одобрење финансијских средстава за исплату солидарне помоћи за запослену, у укупном износу од 122.080,00 динара (у складу са достављеном документацијом) и обавезује Одељење за буџет, финансије, привреду и друштвене делатности да обезбеди наведена средства у складу са буџетским могућностима током 2026. године, односно у првом кварталу 2027. године.
Тринаеста тачка дневног реда- Разматрање захтева ОШ „Карађорђе“ Топола за финансијска средства за исплату солидарне помоћи
Пошто дискусије није било, једногласно је донет Закључак којим се прихвата у начелу захтев ОШ „Карађорђе“ Топола за одобрење финансијских средстава за исплату солидарне помоћи за запослене, у укупном износу од 446.564,44 динара (у складу са достављеном документацијом) и обавезује Одељење за буџет, финансије, привреду и друштвене делатности да обезбеди наведена средства у складу са буџетским могућностима током 2026. године, односно у првом кварталу 2027. године.
Четрнаеста тачка дневног реда- Разматрање захтева председника Савета МЗ Горович за доделу каменог агрегата за санацију локалних путева у МЗ Горович
Весна Павловић Костић: за Горович је захтев за шест путних праваца, од којих је пет у нашој јавној својини, а пут за Ђукаше је преко приватних парцела, који бих због фактичке експропријације која нам следује за многе путеве просто мимоишла. За ових пет путева требује се 9 камиона камена и може начелно да се усвоји, а они ће се поправити када будемо имали закључен уговор за те намене са ЈКСП, коме је то поверено. Очекујемо да ће то бити до краја месеца.
Пошто дискусије није било, једногласно је донет Закључак којим се прихвата захтев председника Савета МЗ Горович за доделу каменог агрегата за санацију локалних путева у МЗ Горович у јавној својини општине Топола и одобрава се набавка и превоз каменог агрегата фракције 0-31,5 mm, као и рад грађевинске машине – скип за разастирање каменог материјала до 5 сати, за следеће путне правце: пут ка гробљу на к.п. бр. 1426 КО Горович, дужине од око 500 метара - 2 камиона каменог материјала; пут у Марковића крају на делу к.п. бр.1417 КО Горович, дужине од око 150 метара - 2 камиона каменог материјала; пут у Јовановића крају на делу к.п. бр.1417 КО Горович, дужине од око 200 метара - 1 камиона каменог материјала; пут за Брдо на делу к.п. бр.1407 КО Горович, дужине од око 300 метара - 2 камиона каменог материјала и пут у Дебљаку на делу к.п. бр.1399 КО Горович, дужине од око 200 метара - 2 камиона каменог материјала, при чему ће се набавка и превоз одобреног каменог материјала вршити након закључења уговора између Општине Топола и ЈКСП „Топола“ Топола за те намене, док ће се рад грађевинске машине – скип, у складу са већ закљученим уговором, реализовати по допремању каменог материјала на локацију извођења радова.
Од 10,55 часова седницом Општинског већа поново председава Јасна Вуковић.
Петнаеста тачка дневног реда- Разматрање захтева председника Савета МЗ Жабаре за насипање путева и доделу пропуста
Весна Павловић Костић: овде се ради о два пута. Један је за Чалане, а други је у засеоку Пањевац, за који траже и пропусте. Мерила сам тај улаз и потребно је пет бетонских цеви. Камени агрегат и рад грађевинских машина може да се одобри тек кад се закључи уговор са ЈКСП. 

 Пошто дискусије није било, једногласно је донет Закључак којим се прихвата захтев председника Савета МЗ Жабаре за насипање путева и доделу пропуста и то: пут у засеоку Чалани на к.п. бр. 3873 КО Жабаре, који је у јавној својини општине Топола – одобрава се набавка и превоз 50t (2 камиона/25 тона) каменог материјала фракције 0-31,5mm, уз рад грађевинске машине – СКИП на разастирању камена у трајању до 2 сата и пут у засеку Пањевац, тзв. Панић сокак на к.п. бр.1937 КО Жабаре који је у јавној својини општине Топола - 5 комада бетонских цеви промера Ø300mm ради каналисања воде кроз постојећи путни канал и одобрава се набавка и превоз 25t (1 камион /25 тона) каменог материјала фракције 0-31,5mm за насипање макадамског коловоза  у дужини од 50 метара уз рад грађевинске машине – СКИП на разастирању камена као и  уградњи 5m бетонских цеви промера Ø300 mm, укупно у трајању до 6 сати, при чему ће се набавка 5 метара пропусних бетонских цеви промера Ø 300 mm обезбедити у складу са важећим уговором предвиђеним за наведене намене у 2025. години, а набавка и превоз одобреног каменог материјала ће се вршити након закључења уговора између Општине Топола и ЈКСП „Топола“ Топола за те намене, док ће се рад грађевинске машине – скип, у складу са већ закљученим уговором, реализовати по допремању каменог материјала на локацију извођења радова.

Шеснаеста тачка дневног реда- Разматрање захтева председника Савета МЗ Божурња за одобрење радова на каналисању атмосферских вода у селу Божурња
Далибор Коцић: изашли смо на терен и дали смо у прилогу шта би требало да се уради. Изводљиво је. Постављањем тих пропуста би се једно сливно подручје затворило. Раније су, такође по закључку Већа, рађени канали код цркве, лева и десна страна и постаљени пропусти. Овде би требао да се очисти канал у дужини од око 30 метара, да се прекопа пут, обезбеде и поставе пропусти и уведу у већ постојеће канале, уједно да се одвезе све то на депонију и угради камени акрегат. Радило би се преко постојећих позиција.
Пошто дискусије није било, једногласно је донет Закључак којим се прихвата захтев председника Савета МЗ Божурња за одобрење радова на каналисању атмосферских вода у селу Божурња, засеок Букреч, раскрсница ка домаћинству Павловић Чигије у складу са Извештајем ЈКСП „Топола“ број 1592/1.4.20 од 19.05.2026. године, а наведени радови ће се извршити у складу са редовним позицијама ЈКСП „Топола“ Топола у 2026. години.

Седамнаеста тачка дневног реда-
 Разматрање захтева председника Савета МЗ Божурња за замену пропуста
Весна Павловић Костић: ово је раскрсница код Краљевих винограда, где се скреће за Метеризе и Павловић крај. Ја сам ту пар пута излазила. Велики је проблем, утонуо је пут, проломљен је пропуст, скупља се велика количина воде. Идеја је била да се дају пропусти преко текућег уговора који је на снази до 20. јуна. Међутим, они немају бетонске цеви Ø 500, зато што их праве по поруџбини и суше се 20-ак дана, тако да би све ово једино могло да иде преко ЈКСП, као и овај претходни закључак. Ту би ишла и набавка цеви и камен и уградња цеви, по кишној канализацији, у складу са буџетским средствима.
Пошто дискусије није било, једногласно је донет Закључак којим се прихвата захтев председника Савета МЗ Божурња за замену пропуста на путу за Павловић крај, на к.п. бр. 3369 КО Божурња, у јавној својини општине Топола, одобрава набавка 12 метара армираних пропуста Ø 500 mm и набавка и превоз 18 тона каменог материјала фракције 0-31,5mm, неопходног за уградњу пропуста, а радови ће се извршити у складу са редовним позицијама ЈКСП „Топола“ Топола у 2026. години.

Осамнаеста тачка дневног реда- Разматрање захтева председника Савета МЗ Доња Трешњевица за доделу пропуста
Весна Павловић Костић: ово је за два пута, по 8 комада. Ово може да се да по текућем уговору који је још на снази 10 дана.

Пошто дискусије није било, једногласно је донет Закључак којим се прихвата захтев председника Савета МЗ Доња Трешњевица за доделу пропуста и то: пут ка сеоској порти на к.п. бр. 1015 КО Д.Трешњевица – 8 комада које би поставили у постојећи путни канал, на две локације по 4 комада, код к.п. бр. 181/1 и 258/1 КО Д. Трешњевица и пут у засеку Јасик на к.п. бр. 1013, 32 и 61 КО Д.Трешњевица - 8  комада које би поставили у постојећи путни канал, на две локације по 4 комада, код к.п. бр. 13 и 69/2 КО Д. Трешњевица, а набавка 16 метара пропусних бетонских цеви промера Ø 300 mm ће се обезбедити у складу са важећим уговором предвиђеним за наведене намене у 2025. години.

Деветнаеста тачка дневног реда- Разматрање захтева председника Савета МЗ Јеленац за доделу грађевинске машине – ваљак
Весна Павловић Костић: када је било уграђивање материјала на путу за поља у Јеленцу, по закључку из 2024. године, није тада у радовима био планиран ваљак, већ само скип. Међутим, та МЗ је тражила да се одобри ваљак, а то је једино могуће преко уговора који смо закључили са ЈКСП за рад грађевинске механизације за одржавање путева и они могу да нам фактуришу радове.

Пошто дискусије није било, једногласно је донет Закључак којим се прихвата захтев председника Савета МЗ Јеленац и одобрава рад грађевинске машине – ваљак, у складу са закљученим уговором о раду грађевинске механизације и остале радове у нискоградњи са ЈКСП „Топола“ Топола, за ваљање каменог материјала у потесу Поље од куће Вујадина Николића према Караули, где је извршено насипање каменог материјала у складу са Закључком Општинског већа број 352-495/2024-05-III.

Двадесета тачка дневног реда- Разматрање захтева председника Савета МЗ Митровчић за рад грађевинске машине на чишћењу корита реке Каменице
Далибор Коцић: ради се о реци другог реда, која је у надлежности општине Топола, па би тражили допуну захтева, где је неопходно мишљење да ли смемо то да урадимо у том делу водотока и треба нам писана сагласност власника парцела на којима је предвиђено извођење радова и кретање механизације. Пошто се ради о приватним парцелама, један власник хоће да се то уклони, али да би се све то урадило, мора да се прође и кроз друге парцеле. 

Радослав Матић: ја сам био на терену и гледао сам какво је стање. Ту је засуто корито, поготово у делу где је никло дрвеће и шибље на самој обали реке, тако да је то спречило нормалну циркулацију воде и дошло је до засипања, па је и овако мала вода једва пролазила. Када би била мало већа киша, ту би дошло до изливања и плављења целе површине. С обзиром да само машине могу да одраде тај посао, било би добро да се уради, а најјефтинија је солуција. 

Председавајућа: захтев је оправдан, а можемо да кажемо и да је нека мера превентиве, јер уколико буде неких већих падавина, може да угрози тај део општине. Захтев би могао да се прихвати, а урадиће се у складу са финансијским могућностима.
На напомену Драгана Манојловића да имамо још доста водотокова који би на појединим местима требало да се очисте, председавајућа је рекла да би могао да се упути захтев ЈВП „Србијаводе“, јер је на једном састанку на којем је била провучено да је могуће од њих добити ту услугу, а ако не добијемо помоћ, да видимо можемо ли да решавамо једно по једно чишћење корита.
После завршене дискусије, једногласно је донет Закључак којим се прихвата захтев председника Савета МЗ Митровчић за одобрење рада грађевинске механизације на чишћењу корита реке Каменице у складу са Извештајем ЈКСП „Топола“ Топола број 1397/1.4.20 и финансијским могућностима у буџету општине Топола и задужује Општинска управа општине Топола да се обрати Јавном водопривредном предузећу „Србијаводе“ са захтевом за пружање стручне, техничке и друге помоћи у реализацији радова на чишћењу корита реке Каменице, с обзиром на то да је реч о водотоку II реда који је у надлежности општине.
Двадесетпрва тачка дневног реда- Разматрање захтева Стевановић Драгослава из Загорице за уређење пута
Весна Павловић Костић: именовани се сам обратио за уређење два путна правца у Загорици. Не постоји Савет МЗ Загорица. Увидом у Катастар непокретности, утврдила сам да наведена парцела 1735 уопште нема прилаз са наших путева, а да друге две  парцеле обе имају прилаз са пута на КП 2444. Оба пута су непроходна, не може да се утврди траса, зарасли су у растиње. Овај пут на КП 2444, у дужини од 600 метара, било какви радови да би се радили, прво мора да се омеђи. Само на првих 100 метара је можда могуће проћи трактором, а остало је тотално зарасло и не зна се где је пут.
Момчило Васиљевић: ја сам против тога да крчимо људима. Свако своју њиву нека одржава. Да људи одржавају своје њиве како треба, не би дошло до такве ситуације. Ако кренемо са овим, појавиће се захтеви и из свих осталих села и онда улазимо у проблем, да ЈКСП физички то неће моћи да одради.

После завршене дискусије, једногласно је одлучено да се Стевановић Драгославу из Загорице, у вези захтева за уређење пута, упути Обавештење да ће Општинско веће наведени захтев разматрати након формирања Савета МЗ Загорица, који ће се изјаснити о потреби, оправданости и приоритету извођења наведених радова. 
Двадесетдруга тачка дневног реда- Разматрање захтева Кузмановић Јелене из Тополе за давање сагласности да се њеном сину дозволи пријава становања у згради у власништву општине Топола
Виолета Говедарица: реч је о стамбеној јединици у згради која је грађена наменски за избегла лица и лица у стању социјалне потребе. Са Јеленом Кузмановић закључен је уговор о становању 2013. године, на период од пет година. Тај рок је истекао 2018. године. Из тога произилази да је сам подносилац захтева изгубио статус закупца, а такво лице нема ни легитимитет да захтева проширење корисника тог стамбеног простора ни за себе, ни за друге чланове њеног породичног домаћинства. По члану 10 уговора о закупу, комисија коју је формирао тадашњи председник је била дужна да води рачуна о трајању уговора, о финансијским обавезама које су настале услед коришћења тог простора. Предлог је да се захтев одбије.
Пошто дискусије није било, једногласно је одлучено да се одбије захтев Кузмановић Јелене из Тополе за давање сагласности да се њеном сину дозволи пријава становања у згради у власништву општине Топола, као неоснован.
Двадесеттрећа тачка дневног реда- Разматрање захтева Николић Радоја из Наталинаца за решавање проблема изливања фекалија
Станица Б. Плавшић: извештај сте добили. Моје мишљење је да треба ипак ту стручна служба да помогне. Тај проблем датира одавно, више од 10 година и треба га решити. То неизискује нека финансијска средства. ЈКСП треба да им замени део те цеви.
После завршене дискусије, једногласно је донет Закључак којим се прихвата у начелу захтев Николић Радоја из Наталинаца за решавање проблема изливања фекалија на к.п. бр. 1356/1 КО Наталинци и обавезује ЈКСП „Топола“ Топола, да изађе на терен, утврди чињенично стање, сачини извештај и достави Општинском већу са предлог решења наведеног проблема.
Двадесетчетврта тачка дневног реда- Разматрање захтева Петровић Гордане и других грађана из Загорице за омеђавање пута у МЗ Загорица
Весна П. Костић: ради се о неком спору самих мештана Загорице. Група грађана коју је предводила Петровић Гордана прошле године је поднела захтев за насипање једног дела пута у Загорици. То је земљани пут, дужине око 200 метара. Тада сам изашла на терен и предвидела шта треба за радове. Када смо отишли са извођачем да то изводимо, жена чија је парцела поред је рекла да не може да се ради док се не омеђи пут, тако да се извођач повукао. Даље ништа нисмо радили, јер не знамо где је граница нашег пута и из тог разлога су вероватно поднели захтев, јер тамо није формиран Савет месне заједнице. То јесте проблем на терену, јер се дешавало пар пута да нико није хтео да потпише отпремнице извођачу када довезе камен. То ће бити проблем и за ЈКСП, које је сада преузео насипање путева.
После краће дискусије, једногласно је одлучено да се Петровић Гордани из Загорице, у вези захтева групе грађана из Загорице за омеђавање пута од куће Миодрага Антонијевића до изласка на пут за Весиће, упути Обавештење да ће Општинско веће наведени захтев разматрати након формирања Савета МЗ, који ће се изјаснити о потреби, оправданости и приоритету извођења наведених радова. 
Двадесетпета тачка дневног реда- Разматрање захтева предузећа „Арбаг“ доо Аранђеловац за добијање у закуп к.п. бр. 2605/2, 2605/3 и 2597/2 КО Топола село, у потесу Торови 
Виолета Говедарица: у последњих годину дана, ово је трећи или четврти скоро идентичан захтев, само што је овде придодата парцела 2597/2 на којој ми одлажемо отпад, тако да су сва моја изјашњења идентична. Ми смо пре неких шест месеци дозволили предузећу „Арбаг“ право службеног пролаза, ради изградње наводно неких објеката на суседним парцелама које су у његовој својини. Што се тиче самог захтева да парцеле које су у својини општине дамо им у закуп на период од 15 година, са евентуалном могућношћу откупа, те парцеле су код Службе за катастар непокретности одређене као пољопривредно земљиште, а по планској документацији такође је реч о планираном пољопривредном земљишту и по Закону о јавној својини, локалне самоуправе, односно општине не могу располагати са пољопривредним земљиштем. Из тога произилази да док не решимо претходно питање и усвајање планског акта, Просторног плана општине Топола или акта који је био у току пре четири године, а на самој Скупштини је обустављена израда тог Плана детаљне регулације, ради дефинисања грађевинског земљишта, баш у циљу да би могли да располажу са истим, овај захтев треба одбити. У закуп, ми можемо да дајемо само грађевинско земљиште и то најдуже на период од три године, за објекте за које се издаје привремена грађевинска дозвола. Ту су асфалтне базе, сепарације камена, монтажно-демонтажни објекти за потребе изложбе и томе сл. и у случају приватно-јавног партнерства. У овом случају, стварно не постоји законска могућност да ми можемо издати у закуп наведено земљиште. Све што би донели, било би ништавно.

Момчило Васиљевић: слажем се са Виолетом потпуно. Ако је камен у питању, зашто наше комунално не би то експлоатисало?
На питање Јелене Јовановић какав је терен на те наше две парцеле, Виолета Говедарица је одговорила да је то мајдан који су експлоатисали „Неметали“ до 2005. године, када су те парцеле дате на коришћење комуналном и оне су после прешле у јавну својину општине.

Маријана Андрић: на Комисију за планове дошла је партиципација грађана у великом броју, а на којој се разматрао сам нацрт о активацији тог каменолома и због великог отпора народа, то није прошло.
Јелена Јовановић: тај исти „велики“ народ тражи нова радна места, тражи боље плате и томе сл. Нисам против, јер овако можда добијемо и нека радна места за којима просто вапимо. Не видим разлог да му дамо бар на три године, па да му продужимо. Ја не бих да ово одбијемо, него да одложимо.
Виолета Говедарица: што се тиче земљишта, то је промена намене и продаја. Ако Општина Топола дозвољава експлоатацију камена, ако то надлежно министарство дозволи, мада тренутно закон и наша планска акта не дозвољавају, немамо ништа против, нека се Скупштина кад-тад изјасни. Ово је сада захтев за давање у закуп, а законски то тренутно не може да се одобри. По закону о јавној својини, општина не може да располаже са пољопривредним земљиштем. У току је израда новог Просторног плана општине Топола, али ни после његовог доношења закуп грађевинског земљишта неће бити могућ на 15 година. Могућ је закуп на три године у таксативно наведеним случајевима, сходно Закону о планирању и изградњи. То ће питање вероватно опет бити овде за пар месеци, кад израдимо одговарајућу планску документацију, односно усвојимо Просторни план општине Топола, где ће земљиште бити предвиђено као грађевинско земљиште и ми моћи да располажемо са истим, у складу са законом. Осим тога, јако је битно навести да је парцела 2597/2 предмет одлагања комуналног отпада са територије општине Топола и евентуално претоварна станица.
Председавајућа: с обзиром да планска документа још нису донета и да ће правни услови постојати за пар месеци, а на основу извештаја који је поднела стручна служба, сматрам да смо сагласни са тим да тренутно не можемо да изађемо у сусрет, до решавања претходног питања. Предлажем да сада захтев одбијемо, а нека се он поново јави, ако буде заинтересован, када то буде правно могуће и продати и изнајмити.

После завршене дискусије, на основу 5 гласова „за“ и 2 гласа „уздржан“ (Јелена Јовановић и Радослав Станковић), донет је Закључак којим се одбија захтев грађевинског и производног предузећа „Арбаг“ ДОО из Аранђеловца за давање у закуп КП бр. 2605/2, 2605/3 и 2597/2, све у КО Топола (Село) – потес Торови, у јавној својини Општине Топола, због решавања претходног питања.
Двадесетшеста тачка дневног реда- Разматрање захтева „Беаз плус“ доо Аранђеловац за омеђавање дела пута к.п. бр. 1887 КО Липовац и одобрење за санацију 
Председавајућа: они траже да ми платимо то омеђавање, а да они о свом трошку одраде остало, да санирају део пута, да наспу камени агрегат, ископају канале поред пута и поставком пропусних цеви пут уреде.

Маријана Андрић: то је општински пут, односно сама раскрсница са путем ка Бањи, где се велика количина воде слива, што вероватно то њима представља неки проблем и хоће да ураде канале и пропусте. 

Јелена Јовановић: не мислим да је у реду да претходне захтеве грађана из Загорице одбијемо, а ово сад да прихватимо. Ово је фирметина. Питање је колико ће они уништити сам пут проласком њихових камиона. Бићу уздржана, јер очекујем да се према свима исто понашамо. Приоритет су грађани Тополе, а не захтев фирме.
Председавајућа: у претходна два случаја, ми смо требали све и да омеђимо и да им наспемо путеве који су наши, а овде се тражи само да се омеђи, а да све остало уради неко други.

Ђорђе Глигоријевић: овде би морала да се тражи сагласност Савета МЗ Липовац.

Др Горан Ђорђевић: ако ће неко да ти уради пут, због чега да не помогнемо, а председник МЗ зна који је и какав је тај пут.

Јасна Миљковић: од пре два дана имамо закључен нови уговор са „БГ ГЕО“ за геодетске услуге, у вредности од око 700.000,00 динара, којим је обухваћено и омеђавање и све остало у складу са потребама одељења за урбанизам и одељења за инвестиције, као и сваке године.
Председавајућа: мислим да сваког ко хоће да уложи, а давали смо и на селу камен, ако ће људи да разгрну сами, треба подржати. Овде више раде они, него ми.

После завршене дискусије, на основу 5 гласова „за“ и 2 гласа „уздржан“ (Јелена Јовановић и Радослав Станковић), донет је Закључак којим се прихвата захтев предузећа „Беаз плус“ доо из Аранђеловца за омеђавање дела пута к.п. бр. 1887 КО Липовац, у складу са Закљученим уговором за геодетске услуге код општине Топола и одобрење за санацију (од раскрнице пута на к.п. бр. 3626 КО Бања до првог скретања десно), у дужини од 350 метара у јавној својини општине Топола, а омеђавање и санација наведеног пута извршиће се након добијања сагласности од Савета МЗ Липовац.

Од 11,45 часова седницу Општинског већа напустила је Јелена Јовановић, због раније преузетих обавеза.

Двадесетседма тачка дневног реда- Разматрање захтева Борисављевић Мице из Наталинаца за накнаду штете због повреде на јавној површини
Милена Симић: ја сам се писмено изјаснила на овај захтев. Повреда, прелом десне подлактице, се десила на јавној површини, у пешачкој зони. Ради се о тешкој телесној повреди. Тврди да се саплела због неравнине. Нисам компетентна да тумачим достављену лекарску документацију, а то суд и вештаци тумаче током судског спора. Што се тиче материјалних трошкова које она тражи, они су покривени здравственим осигурањем. За то што наводи да јој је потребна помоћ, да је стара и да живи сама, требала би да достави документацију, који су ту трошкови били нужни, што она није доставила у свом захтеву. Што се тиче нематеријалне штете, они кроз судску праксу износе 500.-800.000,00 динара, у зависности од случаја и тога како се вештаци изјасне у току поступка. Уколико дође до тужбе и уколико се утврди да је тужба основана, доћи ће и до повећања трошкова, у смислу парничних, а на вама је да одлучите. Она у свом захтеву не истиче са коликом висином накнаде би задовољила те њене потребе, а не знам ни на основу чега ћете ви да процените да то нпр. вреди 100.000,00. 
Др Горан Ђорђевић: само две реченице су у извештају Николе Чубрила, специјалисте ортопедске хирургије, од 3. априла 2026. године. Прва је: „ренген - прелом саниран у потпуности у анатомској позицији“. Друга реченица: „нема знакова за декалцификацију костију“. Значи, нема никаквих здравствених проблема у погледу зарастања и оштећења костију. Вас правнике стварно не разумем. То је експлицитна ствар. Немерљиво је. Ако падну на улици, сви који имају срчаних проблема могу редом сви да туже. Колико је само задесних смрти било на јавним повшинама. Зар породица треба да узме одштету за то? Погледајте како се физијатар изјаснио: „Не савија шаку, стисак десне шаке је и даље ослабљен у односу на леву“. На основу којих параметара је он закључио? Да је рађено електромионеурографија, да се види да ли је функција мишића промењена... Њој ништа није наплаћено у здравственој установи, јер је РФЗО све покрио.
Милена Симић: Није искључено да није рађена. Није ископирана целокупна документација уз захтев. Овакви захтеви, судски су основани. Вештаци дају своје мишљење на основу документације која постоји у болници, а постоји и изјава сведока. За тешку телесну повреду руке, што је она навела, на основу претрпљених физичких болова и страха, судска пракса је да иде 500.-800.000,00 динара. Трошкови лечења свакако постоје. Они кроз судску одлуку гледају и животну старост и како тече опоравак итд. Ово је писао неко ко већ има посла у суду, јер се наводи да је она већ носила примерену, адекватну обућу за кретање. За материјалне трошкове, све је покривено, а потребно је да достави доказе о трошковима који су били нужни. Ако се покрене судски спор, она ће доказати бол, страх и умањење животне активности кроз вештаке.
Ђорђе Глигоријевић: правобранилац би само могао да доказује у спору да ли је тај наш пут исправан или није. Ако вештак каже да није исправан, губимо лако. Могао би да се определи неки износ, па да правобранилац покуша поравнање са именованом. 

Виолета Говедарица: у оваквим случајевима губили смо те спорове, криви смо, јер нисмо обезбедили 100% сигурност. Када се градила пешачка зона, она је рађена по стандардима за пешачки саобраћај и тако је стављена коцка која је уметнута у песак и није заливена, а ово Веће је после донело одлуку, мимо пројекта и планске документације, да се привремено прогласи колски саобраћај, који и даље траје. Да ли су коцке покривљене, има и рупа, пролазе и аутобуси, све околности треба сагледати. 

Маријана Андрић: ако се госпођа пповредила тамо где су били стубићи који су означавали да је то пешачка зона, а неко их је поломио и уклонио, ту нема пешачки прелаз и ту не смеш да прелазиш улицу, а Веће је донело одлуку да ту буде привремено колски саобраћај док се Булевар краља Александра потпуно не реконстуише, самим тим она није смела ту да пређе. Идеш тротоаром, па до пешачкког прелаза, а ту нема пешачки прелаз.

Милена Симић: на тој позицији је уписана општина Топола и ту је крај. Нема везе да ли је она прелазила или није прелазила. Они се не баве тиме. Они се баве повредом. Она тражи да јој се достави предлог накнаде ради мирног решења спора, односно да утврдимо цифру коју ја њој могу да понудим. Или, да јој се тражи допуна и да се она изјасни који би износ њу задовољио.
После завршене дискусије, једногласно је донет Закључак којим се задужује Општински правобранилац општине Топола да затражи од подносиоца захтева допуну захтева, са прецизно наведеним износом накнаде штете која се потражује, као и са другом потребном документацијом ради поступања по захтеву.
Двадесетосма тачка дневног реда- Разматрање захтева старешине храма Рођење Пресвете Богородице у Тополи за хитно поступање ради заштите јавног реда, безбедности грађана, права својине и туристичког угледа општине Топола
Председавајућа: када нам се обратила парохијска заједница, разматрали смо како и шта чинити. Они имају проблем са нелегалним продавцима, који не само да продају своје тричарије, него улазе у црквену порту, а кажу да су износили и клупе ван порте. Они захтевају да се тај њихов проблем размотри, да се наложи координисано поступање свих надлежних општинских служби и инспекција, да се изврши контрола законитости продаје робе у порти Карађорђеве цркве, да се утврди по ком основу та лица користе наведени простор и да ли поседују сагласност општине, на шта се они позивају, да се предузму све законом прописане мере ради престанка незаконите трговине и узурпације простора, да се обезбеди несметано коришћење порте од стране власника, верника, туриста и посетилаца и да их у законском року обавестимо о предузетим мерама и резултатима поступања, а уколико се не предузму мере биће принуђени да се обрате надлежним републичким институцијама.
Станица Б. Плавшић: није ово први пут да се они обраћају. Они су се обраћали и тржишној инспекцији, а она није више надлежна за одузимање робе и вршење инспекцијског надзора по овоме, већ је тај надзор поверен комуналном инспектору. Међутим, комунални инспектор у том случају нема положен испит за тржишног инспектора и самим тим не може да ради овај посао одузимања робе итд. Црква наводи да је то земљиште искључиво у њиховом власништву, па самим тим они требају да реше проблем нелегалне продаје у том њиховом простору. Они би требали да нађу неко обезбеђење и да чувају, јер свако штити своју имовину, а ми за то немамо овлашћења. Што се тиче продаје на јавној површини, то није спорно, ту можемо ми да делујемо. 
На предлог др Горана Ђорђевића да им се поставе 2-3 штанда на јавној површини, ван порте, Станица Б. Плавшић је рекла да је то исто рађено, биле су тезге испред капије, они направе ту вашар, то траје дан-два, ту се посвађају, узазе у порту, јуре за оном децом, јер махом продају из руку и дођу до самих врата цркве. Скоро, када су неки посетиоци долазили, ми смо их затекли, ја сам им лепо објаснила и замолила их да до краја дана не долазе, на све су пристали, на пола сата су све склонили и померили се и после се вратили. И председница је исто интервенисала, па сам морала тамо да будем цео дан и да дежурам. С њима нема разговора. Ова прблематика постоји годинама и свима је познато. Просто, морају и они нешто да обезбеде, да нађу неког ко има лиценцу за обезбеђење, да чувају свој простор. Нису они мени једини где вршим надзор. Ја не могу да тамо будем цео дан, а чак смо и то радили. Док смо имали комуналне редаре, ми смо дежурали тамо. Све смо могуће покушавали, али са њима нема договора. 
Председавајућа: за оно што је ван порте можемо и предузећемо све мере које су на располагању, а за све оно што се дешава у црквеној порти, морају они да пронађу решење, односно да обезбеде да сви верници и посетиоци могу несметано да улазе у цркву.

Ђорђе Глигоријевић: овакав захтев су поднели и пре 2-3 године. И тада им је речено да комунални инспектор нема ингеренције у приватном власништву.

После завршене дискусије, једногласно је одлучено да се старешини храма Рођење Пресвете Богородице у Тополи, ради хитног поступања у циљу заштите јавног реда, безбедности грађана, права својине и туристичког угледа Општине Топола, а који се односи на нелегалну продају робе у порти храма, упути Обавештење да ће Општина Топола, преко надлежних органа и служби, предузимати мере и активности искључиво у оквиру законом утврђених надлежности на јавним површинама и да, с обзиром на то да се порта Храма Рођења Пресвете Богородице налази у својини Српске православне цркве – Епархије шумадијске, Општина Топола нема законску надлежност да предузима мере и радње на наведеној непокретности, а у случају да се нелегална продаја робе обавља на јавним површинама које су у надлежности Општине Топола, надлежне службе ће, у складу са својим овлашћењима и важећим прописима, предузимати одговарајуће мере ради сузбијања таквих активности.

Двадесетдевета тачка дневног реда- Разматрање молбе ФК „Младост“ Јеленац за одобравање додатних средстава за инвестиције у инфраструктуру
Председавајућа: са позиције инвестиције у спорту скинуто је све, јер смо морали да сасецамо буџет, да би нам надлежно министарство дало сагласност на ребаланс буџета, али сам се са председником Спортског савеза и са начелницом финансија договорила да се, када се укаже потреба, када им је нека конкретна инвестиција потребна, обрате захтевом са тим неким мањим износом. Овај захтев је на око 180.000,00 динара.

Урош Николић: већину ствари смо у својој режији урадили и ово је за оно што је врло мало остало да се уради. Та средства су нам потребна, јер нам је последњом расподелом средстава за клубове, од раније 400.000,00, додељено само 150.000,00 динара.
После завршене дискусије, једногласно је донет Закључак којим се прихвата захтев ФК „Младост“ Јеленац за додатна средства за инвестиције у инфраструктуру у износу од 179.812,58 динара (у складу са достављеним предрачунима), а средства ће се обезбедити стварањем билансног простора у оквиру Одлуке о буџету општине Топола за 2026. годину.
Тридесета тачка дневног реда-  Разматрање захтева заменика председника општине Топола за одобрење коришћења службеног возила
Председавајућа: заменица је поднела захтев да јој се уступи службено возило у периоду од 12.06. до 19.06.2026. године, због квара на њеном ауту. 
Пошто дискусије није било, једногласно је донет Закључак којим се одобрава коришћење службеног возила Škoda Kamiq заменику председника општине Топола у периоду од 12.06.2026. до 19.06.2026. године, ради обављања службених послова који произилазе из функције заменика председника општине, а пре свега ради праћења реализације кампа „Путевима јунака“, имајући у виду да је приватно возило заменика председника општине привремено ван употребе због квара.

Тридесетпрва тачка дневног реда- Разматрање појединачних финансијских захтева за лечење

Јасна Миљковић: нико од подносиоца захтева није добио једнократну финансијску помоћ од општине у претходних шест месеци.

Др Горан Ђорђевић је укратко појаснио медицинску документацију по свим појединачним захтевима. 

После краће дискусије, једногласно су појединачно донети Закључци да Центар за социјални рад „Сава Илић“ Аранђеловац – Одељење у Тополи преиспита могућност да се именованима одобри финансијска помоћ у износу од по 5.000,00 динара за лечење, из разлога што су се именовани нашли у стању социјалне потребе:

· Станисављевић Миливоје из Горње Шаторње,

· Бериша Фарија из Топола село,

· Цољи Севдија из Топола село,

· Сремчевић Зоран из Жабара.
Тридесетдруга тачка дневног реда- Разно
Пошто је исцрпљен дневни ред, седница је закључена у 1215  часова.

